
Дзюдо
Джэданэ Алим къыхожаныкI
Урысейм и командэ къыхэхам хэту Джэданэ Алим (кг 66-рэ) Германием щекIуэкIа Гран-при зэхьэзэхуэм ещанэ увыпIэр къыщихьащ. Дюссельдорф щызэхуэсат къэрал 55-м я спортсмен 360-рэ.
Европэм и чемпион Джэданэ Алим текIуэныгъэм хуэпабгъэу япэ зэIущIэм Перум щыщ Вонг Албуяр, етIуанэм Косовэ и дзюдоист Гжаковыр щыхигъэщIащ. Финалым и Iыхьэ еплIанэм хьэрхуэрэгъу къыщы- хуэхъуа Бразилием и спортсмен Ревите къытекIуэри, Алим дыщэ медалым щIэбэнынымкIэ Iэмалыр фIэкIуэдащ. Ещанэ увыпIэм щыщIэбэна зэIущIэм ди лъахэгъур япэ щIыкIэ нэмыцэ Зинг хигъащIэри, финал цIыкIум япон щIалэ Миязаки жэзыр къыфIихьащ.
Гъэунэ Светланэ.
БэнэкIэ хуит
Дыщи, дыжьыни, жэзи
БэнэкIэ хуитымкIэ Тыркум щекIуэкIа еянэ дунейпсо зэхьэзэхуэм Къэбэрдей-Балъкъэрым и спортсменхэм ехъулIэныгъэхэр щызыIэрагъэхьащ. Зэпеуэм хэтащ дунейм и къэрал 20-м я бэнакIуи 150-рэ.
Къардэн Ашэмэзрэ (кг 60) Мер Арсенрэ (кг 74-рэ) дыщэ медаль къахьащ. Жамбей Сэлим (кг 74-рэ) етIуанэщ, Хъубий Азэмэт ( кг 66-рэ) ещанэщ.
Зи гугъу тщIа щIалэхэр тренер-егъэджакIуэхэу Джэрыджэ Альберт, Хьэсанэ Олег, ЗэкIуу Арсен сымэ я гъэсэнщ.
Бокс
Болгарием макIуэ
1996 — 1997 гъэхэм къалъхуа боксер ныбжьыщIэхэм я VII дунейпсо зэпеуэ Краснодар крайм хыхьэ Витязевэ поселкэм щекIуэкIащ. Абы Къэбэрдей-Балъкъэрым и щIыхьыр щызыхъума Туменов Биберт дыщэ медаль къыщихьащ.
Дунейпсо класс зиIэ спортым и мастер Павлюков Николай и фэеплъ зэхьэзэхуэм Германием, Ирландием, США-м, Латвием, Армением, Азербайджаным, Белоруссием, Кубэм, Эстонием, Куржым, Молдовэм, Сербием, Украинэм, Узбекистаным къикIа спортсмени 170-рэ хэтащ.
Килограмм 64-рэ зи хьэлъагъхэм я деж зыщызыгъэлъэгъуа, дуней псом, Европэм щытекIуа боксер лъэщ 12-м я нэхъыфIыр Туменов Бибертщ. Абы япэ щIыкIэ хигъэщIащ Украинэм и спортсменыр, къыкIэлъыкIуэ зэпеуэм урысей боксерым Iэмал гуэри къы- хуигъэнакъым, финал ныкъуэм хьэрхуэрэгъу къыщыхуэхъуа 2013 гъэм Европэм пашэныгъэр щызыубыда Азербайджаным и лIыкIуэр иригъэкIуэтащ. КIэух зэIущIэм Биберт Германием и боксер Фрюзергер Владимир бжыгъэр 3:0-у хигъащIэри, текIуэныгъэр зыIэригъэхьащ.
Туменовыр зэхьэзэхуэм и боксер нэхъыфIу къалъытащ икIи дуней псом пашэныгъэр къыщыхьынымкIэ мэлыжьыхьым Болгарием щекIуэкIыну зэ-хьэзэхуэм кIуэну Iэмал игъуэтащ.
Спортсменыр Шэрэдж сабий-ныбжьыщIэ спорт школым и тренер- егъэджакIуэ Туменов Хъусей и гъэсэнщ.
Кужоновэ Эльмирэ.
Зэхьэзэхуэм кърикIуахэр
«Динамо» урысейпсо физкультурэ-спорт обществэ жылагъуэ-къэрал зэгухьэныгъэм и Къэбэрдей-Балъкъэр щIыналъэ организацэм и зэпеуэ мазаем и 7-м екIуэкIащ. Абы хэтащ республикэм и хабзэхъумэ, и къэпщытакIуэ-кIэлъыплъакIуэ IуэхущIапIэхэм я лэ-жьакIуэхэр.
Шыхъуэбахъуэ Анзор, Шымэзокъуэ Ислъам, Абазэ Тимур сымэ Налшык къалэ прокуратурэм и щIыхьыр яхъумащ. Зэхьэзэхуэм кърикIуахэм япкъ иткIэ, абыхэм ещанэ увыпIэр яубыдащ.
ТекIуахэм кубокымрэ «Динамо» ВФСО ОГО РО-м бильярдымкIэ и къудамэм и унафэщI, полицэм и генерал-лейтенант Васильев Сергей и Iэр зыщIэлъ тхылърэ иратащ.
КъБР-м и прокуратурэм и
пресс-IуэхущIапIэ.
